Μητροπολίτης πρώην Καλαβρύτων και Αιγιαλείας Αμβρόσιος

Ο Μητροπολίτης πρώην Καλαβρύτων και Αιγιαλείας Αμβρόσιος (κατά κόσμον: Αθανάσιος Λενής, Αθήνα, 22 Ιουλίου 1938), είναι Έλληνας ιεράρχης της Εκκλησίας της Ελλάδος και πρώην μητροπολίτης Καλαβρύτων και Αιγιαλείας. Επιπλέον, υπήρξε εξ απονομής ταγματάρχης της χωροφυλακής στην περίοδο της χούντας.

Έχει καταδικαστεί για υβριστικά σχόλια και ομοφοβία, ενώ δηλώσεις του οδήγησαν σε αντιδράσεις της ΛΟΑΤΚΙ κοινότητας της Ελλάδας και πολλών Μητροπολιτών. Δηλώσεις του έχουν χαρακτηριστεί ρατσιστικές, ενώ έχει κατηγορηθεί και για την στήριξή του σε ακροδεξιές αντιλήψεις και στην Χρυσή Αυγή.

Βιογραφία
Γεννήθηκε στην Αθήνα στις 22 Ιουλίου 1938 και μεγάλωσε στην Πάτρα. Αποφοίτησε από τη Θεολογική Σχολή του Πανεπιστημίου Αθηνών το 1963. Από το 1956 ως το 1960 έμενε στο οικοτροφείο της «Ζωής» στους Αμπελόκηπους, όπου μοιραζόταν το ίδιο δωμάτιο με το φοιτητή φιλολογίας Γιάννη Λιάπη, το μετέπειτα αρχιεπίσκοπο Αθηνών Ιερώνυμο Β΄.

Χειροτονήθηκε διάκονος στις 31 Μαΐου 1961, ενώ ήταν τεταρτοετής φοιτητής, και εντάχθηκε στη μοναστική αδελφότητα «Παναγία η Χρυσοπηγή», όπου γνώρισε το Καλλίνικο Καρούσο (μετέπειτα μητροπολίτη Πειραιά) και τον Χρήστο Παρασκευαΐδη (μετέπειτα αρχιεπίσκοπο Αθηνών Χριστόδουλο).

Εγκατάσταση και αποπομπή από τη Μονή Βαρλαάμ
Το ίδιο έτος (1961) εγκαταστάθηκε μαζί με τους Καλλίνικο Καρούσο και Χρήστο Παρασκευαΐδη στη Μονή Βαρλαάμ των Μετεώρων, της οποίας ορίσθηκε ηγούμενος ο Καλλίνικος. Μετά από παραμονή δύο ετών στη μονή, επέστρεψαν στην Αθήνα λόγω διαμάχης που ξέσπασε μεταξύ αυτών και του επιχώριου Μητροπολίτη, Τρίκκης και Σταγών Διονυσίου. Ο Μητροπολίτης Τρίκκης και Σταγών Διονύσιος αποκάλυψε δημοσίως πως η Αδελφότητα διασπάθισε όλες τις οικονομίες της Μονής που ανέρχονταν σε ένα εκατομμύριο δραχμές. Στην επιστολή αποπομπής ο Διονύσιος κατέληγε: «Έχετε, παιδιά μου, πέσει θύματα του πονηρού. Ηδικήσατε την Μονήν και τον εαυτόν σας μεγάλως. Θα έπρεπε να φανώ εναντίον σας αυστηρός. Όμως αποδίδων πάντα τα ανωτέρω εις απειρίαν, επιπολαιότητα και ενεργείας του Πονηρού, αφήνω εις τον Θεόν την υπόθεσιν».

Ιεροκήρυκας Ελληνικής Χωροφυλακής
Χειροτονήθηκε πρεσβύτερος στις 17 Ιουλίου 1963. Το 1968 διορίστηκε ιεροκήρυκας της Ελληνικής Χωροφυλακής και πήρε εξ απονομής το βαθμό του Μοίραρχου, ενώ αργότερα προήχθη σε Ταγματάρχη. Από τη θέση αυτή κήρυττε και δίδασκε στις σχολές στελεχών της Χωροφυλακής και της Αστυνομίας. Παρέμεινε στη Χωροφυλακή ως το 1976, οπότε αποστρατεύτηκε μετά από αίτησή του με το βαθμό του αντισυνταγματάρχη.

Μητροπολίτης
Στις 17 Αυγούστου 1976 χειροτονήθηκε τιτουλάριος μητροπολίτης Ταλαντίου. Κατά τον επιβατήριο λόγο του, που δημοσιεύτηκε στο ομότιτλο δελτίο της Εκκλησίας της Ελλάδος, απηύθυνε «ιδιαιτέρως θερμόν εν Κυρίω ασπασμόν» προς τους φυλακισμένους αξιωματικούς και οπλίτες της Χωροφυλακής και της Αστυνομίας Πόλεων που είχαν φυλακιστεί «συνεπεία οιουδήποτε ατυχούς συμβάντος εν τη ενασκήσει του υπηρεσιακού των καθήκοντος». Με αφορμή την περίπτωση του Αμβρόσιου ο βουλευτής του ΠΑΣΟΚ Γιώργος Παπαδημητρίου ζήτησε να πραγματοποιηθεί κάθαρση της Εκκλησίας της Ελλάδος από υποστηρικτές της στρατιωτικής δικτατορίας, ενώ ο μητροπολίτης Ελευθερουπόλεως Αμβρόσιος τον κατηγόρησε ως υμνητή της δικτατορίας. Ο Αμβρόσιος διετέλεσε Αρχιγραμματέας της Ιεράς Συνόδου της Εκκλησίας της Ελλάδος από το 1976 μέχρι τις 12 Οκτωβρίου 1978.

Στις 19 Νοεμβρίου 1978 εξελέγη μητροπολίτης της Καλαβρύτων και Αιγιαλείας.

Το 1979 ήταν βασικός μάρτυρας κατηγορίας εναντίον του πρωτοπρεσβυτέρου Γεωργίου Πυρουνάκη, ο οποίος κατηγορούνταν για καταφρόνηση ανώτατης εκκλησιαστικής αρχής, εξύβριση μητροπολιτών και σκανδαλισμό των πιστών. Στην κατάθεσή του ο Αμβρόσιος ισχυρίστηκε ότι ο Πυρουνάκης ήταν, μεταξύ άλλων, δημαγωγός που σκανδαλίζει τους πιστούς, αλλά ο Πυρουνάκης αθωώθηκε.

Ύστερα από 41 χρόνια ως μητροπολίτης, παραιτήθηκε στις 18 Αυγούστου 2019.

Καταδίκη για υποκίνηση μίσους κατά ΛΟΑΤ ατόμων
Στις 4 Δεκεμβρίου 2015 δημοσίευσε σε προσωπικό ιστολόγιο ένα άρθρο με τίτλο "Αποβράσματα της κοινωνίας σήκωσαν κεφάλι!- Ας μιλήσουμε έξω απ τα δόντια: Φτύστε τους!". Στο συγκεκριμένο άρθρο, αναφερόταν με υβριστικούς χαρακτηρισμούς έναντι ομοφυλοφίλων και προέτρεπε την ευρύτερη κοινωνία να τους αποδοκιμάσουν. Παράλληλα το 2017 είχε καλέσει σε εξέγερση με καμπάνες ενάντια στο νομοσχέδιο για τη ταυτότητα του φύλου.

Στις 16 Ιανουαρίου του 2016, εννέα ακτιβιστές ΛΟΑΤ κατέθεσαν μήνυση εναντίον του για δημόσια υποκίνηση βίας ή μίσους με βάση το άρθρο 1 του νόμου 4285/2014 για την καταπολέμηση του ρατσισμού (αντιρατσιστικός νόμος), αλλά και για κατάχρηση εκκλησιαστικού αξιώματος. Στις 15 Μαρτίου 2018 αθωώθηκε από το Μονομελές Πλημμελειοδικείο Αιγίου. Κατά τη διάρκεια της δίκης δήλωσε ότι εάν του δινόταν η ευκαιρία θα πυροβολούσε ομοφυλόφιλους αν είχε τουφέκι ή του το επέτρεπε ο νόμος. Η απόφαση του δικαστηρίου προκάλεσε μεγάλες αντιδράσεις. Μετά την αθώωση του επανήλθε αμέσως με νέα επιστολή στη κυβέρνηση που χαρακτήριζε τον υπουργό Σταύρο Κοντονή «προστάτη των Gays», ενώ αποκάλεσε τη κυβέρνηση του ΣΥΡΙΖΑ «κόκκινη χούντα». Επέμεινε επίσης και στα σχόλια «φτύστε τους» αναφερόμενους σε ομοφυλόφιλους πολίτες.

Την ενοχή του αποφάσισε το Τριμελές Πλημμελειοδικείο Αιγίου, και τον καταδίκασε σε ποινή φυλάκισης εφτά μηνών με τριετή αναστολή για κατάχρηση του εκκλησιαστικού αξιώματος και ρητορικής μίσους. Τον Ιούνιο του 2020, ο Άρειος Πάγος επικύρωσε την ποινή του Εφετείου ως προς το αδίκημα της ρητορικής μίσους και τον απάλλαξε ως προς το αδίκημα της κατάχρηση εκκλησιαστικού αξιώματος.

Δημόσιος λόγος και κριτική

Στήριξη στη Χρυσή Αυγή, ακροδεξιές και αντιμεταναστευτικές δηλώσεις
Υπήρξε στο παρελθόν ένθερμος υποστηρικτής της Χρυσής Αυγής και την έχει χαρακτηρίσει «γλυκιά ελπίδα» για την Ελλάδα, ενώ έχει δηλώσει και τη στήριξη του στη χούντα, αποδεχόμενος φασιστικές αντιλήψεις. Τον Μάιο του 2012, μετά την άρνηση του Μίμη Ανδρουλάκη να λάβει μέρος στην ορκωμοσία της Βουλής, επειδή συμμετείχαν για πρώτη φορά βουλευτές της Χρυσής Αυγής, υποστήριξε ένθερμα το κόμμα της Χρυσής Αυγής. Μετά τη δολοφονία του Παύλου Φύσσα το 2013, έκανε λόγο για «μεγάλη δικαίωση» καθώς είχε προειδοποιήσει ότι η ναζιστική οργάνωση θα έπρεπε «να διορθώσει μερικές ιδεολογικές τοποθετήσεις της και μερικές περιπτώσεις ακραίας συμπεριφοράς ορισμένων τουλάχιστον μελών της», πλην όμως η ηγεσία της Χρυσής Αυγής δεν τον άκουσε, με αποτέλεσμα να «εισπράττουν πλέον τη γενική κατακραυγή».

Αντίστοιχη είναι και η στάση του στο προσφυγικό, καθώς έχει ταχθεί στο παρελθόν εναντίον των μεταναστών, τους οποίους χαρακτήρισε «κατακτητές» και «δήθεν μετανάστες που επιτίθενται, κλέβουν, τραυματίζουν ή και φονεύουν αθώους Έλληνες πολίτες». Το 2016 δήλωσε ότι οι μετανάστες «μολύνουν» τη χώρα, κάτι που τόνισε και σε δηλώσεις του τον Ιούλιο του 2019, κατηγορώντας και πάλι τον Αλέξη Τσίπρα και ζητώντας να δοθεί η «χαριστική βολή» στον πρώην πρωθυπουργό λίγο πριν τις εκλογές.

Διαμάχη με ΕΡΤ
Έχει ζητήσει με δηλώσεις του το κλείσιμο της ΕΡΤ, με αφορμή τη θεατρική παράσταση Jesus Christ Superstar.

Σε απάντηση των γραφομένων, η ΕΡΤ καταδίκασε με τον πλέον κατηγορηματικό τρόπο προσωπικές επιθέσεις σε δημοσιογράφους, καθώς αυτές αποτελούν απειλή για την ελευθεροτυπία και τη δημοκρατία: «Με τη ρητή αναφορά του για κλείσιμο της ΕΡΤ ο μητροπολίτης Αμβρόσιος δυστυχώς κατέταξε τον εαυτό του στους εραστές ενός νέου μαύρου».

Διαμάχη με ΚΚΕ
Το 2013 ενεπλάκη σε αντιπαράθεση με το ΚΚΕ σχετικά με το ρόλο του Παλαιών Πατρών Γερμανού στην Επανάσταση του '21 και επειδή, ο μητροπολίτης ισχυρίστηκε πως το ΚΚΕ χαρακτήρισε τον Παλαιών Πατρών Γερμανό ως απατεώνα και συνέχισε, ο μητροπολίτης χαρακτηρίζοντας τα μέλη του Δημοκρατικού Στρατού «συμμορίτες». Το ΚΚΕ σε απάντηση αφού τον χαρακτήρισε ως «φασίστα καλόγερο, υποστηρικτή της ναζιστικής Χρυσής Αυγής», εξήγησε πως παρέθεσε ένα γνωστό ιστορικό γεγονός όπου ο Παλαιών Πατρών Γερμανός αποκάλεσε τον Παπαφλέσσα απατεώνα, για να δείξει ότι δεν ήταν όλος ο κλήρος με την επανάσταση.

Το 2017 αποκάλεσε τον αγωνιστή Νίκο Μπελογιάννη «κομμουνιστοσυμμορίτη και πράκτορα των Σοβιετικών», καθώς και αρχιδολοφόνο, εκφράζοντας με αυτό το τρόπο την αντίθεση του με τη κατασκευή μουσείου στη μνήμη του.

Πυρκαγιές στην Αττική και διαμάχη με Μητροπολίτες
Στις 24 Ιουλίου 2018 και κατά τη διάρκεια φονικών πυρκαγιών που ξέσπασαν στην ευρύτερη περιοχή της Αττικής, προχώρησε σε δηλώσεις κατά του πρωθυπουργού Αλέξη Τσίπρα, χαρακτηρίζοντας τον βασικό υπεύθυνο μαζί με τους συνεργάτες του. Η παρέμβαση του χαρακτηρίστηκε ως παραληρηματική και χυδαία από Ελληνικά ΜΜΕ, ενώ οι αντιδράσεις ήταν έντονες από μέλη της εκκλησίας και χρήστες στο Twitter, που δημιούργησαν hashtag με σκοπό το σχολιασμό των δηλώσεων του Αμβρόσιου.

Με δήλωση απάντηση του ο διευθυντής Γραφείου Τύπου, Ενημερώσεως και Επικοινωνίας της Ιεράς Αρχιεπισκοπής Αθηνών, Χάρης Κονιδάρης, καταδίκασε τις δηλώσεις. Ο Αρχιεπίσκοπος Αθηνών Ιερώνυμος Β´ χαρακτήρισε λυπηρές τις δηλώσεις και ανέφερε ότι «οι προσωπικές απόψεις έχουν ένα όριο».

Ακόμη, διάφοροι ιεράρχες καταδίκασαν τις δηλώσεις του όπως ο Μητροπολίτης Ιωαννίνων Μάξιμος, που έκανε λόγο για «αμνησία» του Αμβροσίου καθώς θυμάται μόνο ό,τι έγινε τα τρία τελευταία χρόνια. Επίσης ο Μητροπολίτης Ιωαννίνων Μάξιμος απευθυνόμενος στον Αμβρόσιο έγραψε: «Επειδή ακούω να μιλά για τους άθεους με πολύ υβριστικά σχόλια και λόγια θα ήθελα να του πω με πολύ σεβασμό ότι και οι άθεοι παιδιά μας είναι». Ο Μητροπολίτης Αλεξανδρουπόλεως Άνθιμος, που ανέφερε πως ο Αμβρόσιος «επινόησε να επιδείξει μια καρικατούρα Εκκλησίας, που δεν έχει καμιά σχέση με τον Χριστό» και πως «επιλέγει κηρύγματα μίσους και τη σύνδεση πραγμάτων ασύνδετων».

Αφορισμοί στελεχών Κυβέρνησης Μητσοτάκη
Τον Μάιο του 2020 προέβη στον αφορισμό του πρωθυπουργού Κυριάκου Μητσοτάκη, της Υπουργού Παιδείας και Θρησκευμάτων Νίκης Κεραμέως και του Υφυπουργού Πολιτικής Προστασίας Νίκου Χαρδαλιά, λόγω της δήλωσης ότι ο κορωνοϊός μεταδίδεται δια της Θείας Μετάληψης. Ακολούθως, η Ιερά Σύνοδος ανακοίνωσε πως κάθε κατάγνωση αφορισμού η οποία δεν έχει εκδοθεί από την εν λόγω αρχή, θεωρείται ανυπόστατη και ανίσχυρη.

Παραπομπές

Βιβλιογραφία

Εξωτερικοί σύνδεσμοι
Προσωπικό blog του Μητροπολίτη Καλαβρύτων και Αιγιαλείας
Επίσημη Ιστοσελίδα της Μητροπόλεως Καλαβρύτων και Αιγιαλείας

Μητροπολίτες Καλαβρύτων
Επίσκοποι Ταλαντίου
Έλληνες ιεράρχες
Αρχιγραμματείς της Ιεράς Συνόδου της Εκκλησίας της Ελλάδος
Αντισημιτισμός στην Ελλάδα
Φασισμός στην Ελλάδα